PMIndiaData/PMIndiaSum huggingface dataset:
ମଧ୍ୟ ପ୍ରଦେଶର ଉଜ୍ଜୟିନୀ ସ୍ଥିତ ଶ୍ରୀ ମହାକାଳ ଲୋକ ଠାରେ ମହାକାଳ ଲୋକ ପ୍ରକଳ୍ପର ପ୍ରଥମ ପର୍ଯ୍ୟାୟକୁ ପ୍ରଧାନମନ୍ତ୍ରୀ ଦେଶ ନିମନ୍ତେ ଉତ୍ସର୍ଗ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟ ପ୍ରଦେଶର ଉଜ୍ଜୟିନୀ ସ୍ଥିତ ଶ୍ରୀ ମହାକାଳ ଲୋକ ଠାରେ ମହାକାଳ ଲୋକ ପ୍ରକଳ୍ପର ପ୍ରଥମ ପର୍ଯ୍ୟାୟକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିଛନ୍ତି । ପ୍ରଧାନମନ୍ତ୍ରୀ ମହାକାଳ ମନ୍ଦିରକୁ ପାରମ୍ପରିକ ପୋଷାକ ଧୋତି ପିନ୍ଧି ପହଂଚିଥିଲେ । ସେ ନନ୍ଦୀ ଦ୍ୱାର ଦେଇ ମହାକାଳ ଲୋକ ମନ୍ଦିର ଭିତରକୁ ପ୍ରବେଶ କରିଥିଲେ । ଅନ୍ତରୀଣ ଗର୍ଭଗୃହରେ ପହଂଚିବା ପରେ ପ୍ରଧାନମନ୍ତ୍ରୀ ସେଠାରେ ପୂଜା ଏବଂ ଆରତୀ କରିଥିଲେ । ପ୍ରଧାନମନ୍ତ୍ରୀ କିଛି ସମୟ ଧ୍ୟାନରେ ବସି ମନ୍ତ୍ର ଗୁଡିକୁ ଜପ କରିଥିଲେ । ଏହି ମହତ୍ୱପୂର୍ଣ୍ଣ ଅବସରର ଆଧ୍ୟାତ୍ମିକ ମହତ୍ୱକୁ ଜାରି ରଖି ଶ୍ରୀ ମୋଦୀ ପବିତ୍ର ନନ୍ଦୀ ମୂର୍ତ୍ତିଙ୍କର ନିକଟରେ ମଧ୍ୟ ବସିଥିଲେ ଏବଂ କର ଯୋଡି ପ୍ରାର୍ଥନା କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମହାକାଳ ଲୋକକୁ ଦେଶକୁ ଉତ୍ସର୍ଗ କରି ଫଳକକୁ ଅନାବରଣ କରିଥିଲେ । ପ୍ରଧାନମନ୍ତ୍ରୀ ମନ୍ଦିରର ସାଧୁ ମାନଙ୍କ ସହିତ ମଧ୍ୟ ସାକ୍ଷାତ କରିଥିଲେ ଏବଂ ସେମାନଙ୍କ ସହିତ ସେ ସଂକ୍ଷେପରେ ଆଲୋଚନା ମଧ୍ୟ କରିଥିଲେ । ଏହା ପରେ ପ୍ରଧାନମନ୍ତ୍ରୀ ମହାକାଳ ଲୋକ ମନ୍ଦିର ପରିସରରେ ଚାଲି ଚାଲି ବୁଲିଥିଲେ, ପରିଦର୍ଶନ କରିଥିଲେ ଏବଂ ସପ୍ତର୍ଷି ମଣ୍ଡଳ , ମଣ୍ଡପମ୍‌, ତ୍ରିପୁରାସୁର ବଧ ଏବଂ ନବଗଡକୁ ବୁଲି ଦେଖିଥିଲେ । ପ୍ରଧାନମନ୍ତ୍ରୀ କାନ୍ଥରେ ହୋଇଥିବା ଚିତ୍ର ମଧ୍ୟ ଦେଖିଥିଲେ, ଯେଉଁଥିରେ ଶିବ ପୁରାଣରେ ବର୍ଣ୍ଣିତ ଅନେକ କାହାଣୀ, ଯେମିତିକି ସୃଷ୍ଟି ଗଢ଼ାଯିବାର କାର୍ଯ୍ୟ, ଗଣେଷଙ୍କର ଜନ୍ମ ବୃତ୍ତାନ୍ତ, ସତୀ ଏବଂ ଦକ୍ଷଙ୍କର କାହାଣୀ ଗୁଡିକ ମଧ୍ୟ ଅନ୍ତର୍ଭୁକ୍ତ ଅଟେ । ଶ୍ରୀ ମୋଦୀ ଏହା ପରେ ଏହି ଅବସରରେ ପ୍ରଦର୍ଶିତ କରା ଯାଇଥିବା ଏକ ସାଂସ୍କୃତିକ କାର୍ଯ୍ୟକ୍ରମ ଦେଖିଥିଲେ । ସେ ମାନସରୋବର ଠାରେ ମାଲଖମ୍ବ ପ୍ରଦର୍ଶନ ମଧ୍ୟ ଦେଖିଥିଲେ । ଏହା ପରେ ସେ ଭାରତ ମାତା ମନ୍ଦିର ମଧ୍ୟ ଦର୍ଶନ କରିଥିଲେ । ପ୍ରଧାନମନ୍ତ୍ରୀଙ୍କ ସହିତ ଏହି ଅବସରରେ ମଧ୍ୟ ପ୍ରଦେଶର ରାଜ୍ୟପାଳ ଶ୍ରୀ ମଙ୍ଗୁଭାଇ ପଟେଲ, ମଧ୍ୟ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ଶିବରାଜ ସିଂହ ଚୌହାନ ଏବଂ କେନ୍ଦ୍ର ମନ୍ତ୍ରୀ ଶ୍ରୀ ଜ୍ୟୋତିରାଦିତ୍ୟ ସିନ୍ଧିଆ ମଧ୍ୟ ଉପସ୍ଥିତ ଥିଲେ । ପୃଷ୍ଠଭୂମି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟ ପ୍ରଦେଶର ଉଜ୍ଜୟିନୀ ସ୍ଥିତ ଶ୍ରୀ ମହାକାଳ ଲୋକ ଠାରେ ମହାକାଳ ଲୋକ ପ୍ରକଳ୍ପର ପ୍ରଥମ ପର୍ଯ୍ୟାୟକୁ ଦେଶକୁ ଉତ୍ସର୍ଗ କରିଥିଲେ । ମହାକାଳ ଲୋକ ପ୍ରକଳ୍ପର ପ୍ରଥମ ପର୍ଯ୍ୟାୟ, ବିଶ୍ୱ ସ୍ତରୀୟ ଆଧୁନିକ ସୁବିଧା ଗୁଡିକ ପ୍ରଦାନ କରି ଏହି ମନ୍ଦିରକୁ ଆସୁଥିବା ତୀର୍ଥଯାତ୍ରୀ ମାନଙ୍କର ଅନୁଭବକୁ ସମୃଦ୍ଧ କରିବାରେ ସହାୟତା କରିବ । ଏହି ପ୍ରକଳ୍ପର ଉଦ୍ଦେଶ୍ୟ ଏହି ସମଗ୍ର ଅଂଚଳରେ ଲାଗି ରହୁଥିବା ଭିଡକୁ କମ୍ କରିବା ଏବଂ ଐତିହ୍ୟ ସଂରଚନା ଗୁଡିକର ସଂରକ୍ଷଣ ଏବଂ ପୁନରୁଦ୍ଧାର ଉପରେ ସ୍ୱତନ୍ତ୍ର ରୂପରେ ଗୁରୁତ୍ୱ ଦେବା । ଏହି ପ୍ରକଳ୍ପ ଅଧୀନରେ ମନ୍ଦିର ପରିସରକୁ ପାଖାପାଖି ସାତ ଗୁଣ ବିସ୍ତାର କରା ଯିବ । ଏହି ସମ୍ପୂର୍ଣ୍ଣ ପ୍ରକଳ୍ପର ମୋଟ ଆକଳିତ ବ୍ୟୟ ପ୍ରାୟ ୮୫୦ କୋଟି ଟଙ୍କା ଅଟେ । ଏଠାରେ ଏବେ ବାର୍ଷିକ ୧.୫ କୋଟି ପାଦ ଚିହ୍ନ ପଡୁଥିବା ବେଳେ ତାହାର ପରିମାଣ ଦୁଇ ଗୁଣ ହେବ ବୋଲି ଆଶା କରା ଯାଉଛି । ଏହି ଉନ୍ନୟନ ମୂଳକ କାର୍ଯ୍ୟକୁ ଦୁଇଟି ପର୍ଯ୍ୟାୟରେ ସମ୍ପୂର୍ଣ୍ଣ କରା ଯିବା ପାଇଁ ଯୋଜନା ରହିଛି । ଏଠାରେ ମହାକାଳ ପଥରେ ୧୦୮ଟି ସ୍ତମ୍ଭ (ଖମ୍ବ) ରହିଛି, ଯାହା ଭଗବାନ ଶିବଙ୍କର ଆନନ୍ଦ ତାଣ୍ଡବ ସ୍ୱରୂପ (ନୃତ୍ୟ ରୂପ)କୁ ଦର୍ଶାଇ ଥାଏ । ମହାକାଳ ପଥ ଧାରରେ ଭଗବାନ ଶିବଙ୍କର ଜୀବନକୁ ଚିତ୍ରଣ କରୁଥିବା ଅନେକ ଧାର୍ମିକ ମୂର୍ତ୍ତି ସ୍ଥାପିତ କରା ଯାଇଛି । ଏହି ପଥ ସହିତ କାନ୍ଥରେ ତିଆରି ହୋଇଥିବା ଚିତ୍ର ଗୁଡିକ ଶିବ ପୁରାଣରେ ବର୍ଣ୍ଣିତ ଅନେକ କଥା ଉପରେ ଆଧାରିତ କାହାଣୀ, ଯେମିତିକି ସୃଷ୍ଟି ଗଢ଼ାଯିବାର କାର୍ଯ୍ୟ, ଗଣେଷଙ୍କର ଜନ୍ମ ବୃତ୍ତାନ୍ତ, ସତୀ ଏବଂ ଦକ୍ଷଙ୍କର କାହାଣୀ ଗୁଡିକ ମଧ୍ୟ ଅନ୍ତର୍ଭୁକ୍ତ ଅଟେ । ଏହି ପ୍ଲାଜାର କ୍ଷେତ୍ରଫଳ ୨.୫ ହେକ୍ଟର ପର୍ଯ୍ୟନ୍ତ ବ୍ୟାପିଛି ଏବଂ ଏହା ଚାରିପଟେ ପଦ୍ମ ଫୁଲର ପୁଷ୍କରିଣୀ ଘେରି ହୋଇ ରହିଛି, ଯେଉଁଥିରେ ପାଣିର ଫୁଆରା ସହିତ ଶିବଙ୍କର ମୂର୍ତ୍ତି ମଧ୍ୟ ରହିଛି । କୃତ୍ରିମ ଜ୍ଞାନ ଏବଂ ତଦାରଖକାରୀ କ୍ୟାମେରା ଗୁଡିକର ସହାୟତାରେ ସମନ୍ୱିତ ନିର୍ଦ୍ଦେଶ ଏବଂ ନିୟନ୍ତ୍ରଣ କେନ୍ଦ୍ର (ଇଂଟିଗ୍ରେଟେଡ୍ କମାଣ୍ଡ ଆଣ୍ଡ କଂଟ୍ରୋଲ ସେଂଟର) ଦ୍ୱାରା ଏହି ମନ୍ଦିର ପରିସରକୁ ଚବିଶ ଘଂଟା ତଦାରଖ କରାଯିବ ।
ଅଗଷ୍ଟ ୨୦ ତାରିଖରେ ପ୍ରଧାନମନ୍ତ୍ରୀ ସୋମନାଥ ଠାରେ ଏକାଧିକ ପ୍ରକଳ୍ପର ଉଦଘାଟନ ଓ ଭିତ୍ତିପ୍ରସ୍ତର ସ୍ଥାପନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ସୋମନାଥରେ ଅଗଷ୍ଟ ୨୦ତାରିଖ ଦିନ ପୂର୍ବାହ୍ନ ୧୧ ଟା ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ଏକାଧିକ ପ୍ରକଳ୍ପର ଉଦଘାଟନ କରିବେ । ଉଦଘାଟିତ ହେବାକୁ ଥିବା ଏହି ପ୍ରକଳ୍ପଗୁଡ଼ିକ ମଧ୍ୟରେ ସୋମନାଥ ପ୍ରୋମେନାଡ, ସୋମନାଥ ପ୍ରଦର୍ଶନୀ କେନ୍ଦ୍ର ଏବଂ ପୁରୁଣା (ଜୁନା) ସୋମନାଥର ପୁନଃ ର୍ନିମାଣ ମନ୍ଦିର ପରିସର ଅନ୍ତର୍ଭୁକ୍ତ । ଏହି କାର୍ଯ୍ୟକ୍ରମ ଅବସରରେ ପ୍ରଧାନମନ୍ତ୍ରୀ ଶ୍ରୀ ପାର୍ବତୀ ମନ୍ଦିରର ଭିତ୍ତିପ୍ରସ୍ତର ମଧ୍ୟ ସ୍ଥାପନ କରିବେ । ମୋଟ ୪୭ କୋଟିରୁ ଅଧିକ ଟଙ୍କା ମୂଲ୍ୟରେ ପ୍ରସାଦ (ତୀର୍ଥଯାତ୍ରା ପୁନଃ ନବୀକରଣ ଏବଂ ଆଧ୍ୟାତ୍ମିକ, ଐତିହ୍ୟ ବର୍ଦ୍ଧିତ କାର୍ଯ୍ୟକ୍ରମ) ଯୋଜନା ଅଧୀନରେ ସୋମନାଥ ପ୍ରୋମେନେଡ୍ ବିକଶିତ କରାଯାଇଛି । "ପର୍ଯ୍ୟଟକ ସୁବିଧା କେନ୍ଦ୍ର” ପରିସରରେ ବିକଶିତ ହୋଇଥିବା ସୋମନାଥ ପ୍ରଦର୍ଶନୀ କେନ୍ଦ୍ରରେ ପୁରୁଣା ସୋମନାଥ ମନ୍ଦିରର ଭଗ୍ନ ଅଂଶର ପ୍ରଦର୍ଶନୀ ଏବଂ ପୁରାତନ ସୋମନାଥଙ୍କ ନାଗର ଶୈଳୀ ମନ୍ଦିର ସ୍ଥାପତ୍ୟ ଥିବା ଏହାର ମୂର୍ତ୍ତିଗୁଡ଼ିକ ପ୍ରଦର୍ଶିତ ହୋଇଛି । ପୁରାତନ (ଜୁନା) ସୋମନାଥର ପୁନଃ ର୍ନିମାଣ ମନ୍ଦିର ପରିସର ଶ୍ରୀ ସୋମନାଥ ଟ୍ରଷ୍ଟ ଦ୍ୱାରା ସମୁଦାୟ ୩.୫ କୋଟି ଟଙ୍କା ବ୍ୟୟରେ ସମ୍ପୂର୍ଣ୍ଣ ହୋଇଛି । ଏହି ମନ୍ଦିରକୁ ଅହିଲ୍ୟାବାଈ ମନ୍ଦିର ବୋଲି ମଧ୍ୟ କୁହାଯାଏ କାରଣ ଏହା ଇନ୍ଦୋରର ରାଣୀ ଅହିଲବାଈଙ୍କ ଦ୍ୱାରା ର୍ନିମିତ ହୋଇଥିଲା ଯେତେବେଳେ ସେ ଜାଣିବାକୁ ପାଇଲେ ଯେ ପୁରାତନ ମନ୍ଦିରଟି ଧ୍ୱଂସ ହୋଇଯାଇଛି । ତୀର୍ଥଯାତ୍ରୀଙ୍କ ସୁରକ୍ଷା ତଥା ବର୍ଦ୍ଧିତ କ୍ଷମତା ସହିତ ସମଗ୍ର ପୁରାତନ ମନ୍ଦିର ପରିସରକୁ ସମ୍ପୂର୍ଣ୍ଣ ରୂପେ ପୁନଃ ର୍ନିମାଣ କରାଯାଇଛି । ମୋଟ୍‍ ୩୦ କୋଟି ଟଙ୍କା ବ୍ୟୟରେ ଶ୍ରୀ ପାର୍ବତୀ ମନ୍ଦିର ର୍ନିମାଣ ହେବାକୁ ପ୍ରସ୍ତାବ ଦିଆଯାଇଛି । ଏଥିରେ ସୋମପୁରା ସାଲାଟସ୍ ଶୈଳୀରେ ମନ୍ଦିର ର୍ନିମାଣ ସହିତ ଗର୍ଭଗୃହ ଏବଂ ନାଟମଣ୍ଡପର ବିକାଶ ଅନ୍ତର୍ଭୁକ୍ତ ହେବ । ଏହି ଅବସରରେ କେନ୍ଦ୍ର ଗୃହ ମନ୍ତ୍ରୀ, କେନ୍ଦ୍ର ପର୍ଯ୍ୟଟନ ମନ୍ତ୍ରୀ ଏବଂ ଗୁଜୁରାଟର ଉପ ମୁଖ୍ୟମନ୍ତ୍ରୀ ଉପସ୍ଥିତ ରହିବେ ।
କୋଲକାତା ହିନ୍ଦୁସ୍ଥାନ କେବୁଲ ଲିମିଟେଡ ବନ୍ଦ କରିବାକୁ କେବିନେଟ ମଞ୍ଜୁରି

କୋଲକାତା ସ୍ଥିତ ହିନ୍ଦୁସ୍ଥାନ କେବୁଲ ଲିମିଟେଡ (ଏଚସିଏଲ) କୁ କଂପାନୀ ଅଧିନିୟମ 1956/2013, ଶିଳ୍ପ ବିବାଦ ଅଧିନିୟମ 1947 ଏବଂ ଅନ୍ୟ ପ୍ରମୁଖ ଅଧିନିୟମ ଅନୁସାରେ ବନ୍ଦ କରିଦିଆଯିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ କମିଟି ବୈଠକରେ ଏହି ନିଷ୍ପତ୍ତି ନିଆଯାଇଛି । ଏଥିରେ କାର୍ଯ୍ୟରତ କର୍ମଚାରୀମାନଙ୍କୁ 2007 ବେତନ ମାନ ଅନୁସାରେ ଆକର୍ଷଣୀୟ ସ୍ୱେଚ୍ଛାକୃତ ଅବସର ଯୋଜନା (Vash) ସୁଧ ସମେତ ବାକି ରହିଛି । ଏଚସିଏଲ, କୋଲକାତାର ସୁରକ୍ଷିତ ଋଣଦାତା ଭାରତୀୟ ଷ୍ଟେଟ ବ୍ୟାଙ୍କର ଋଣ ଗ୍ରହିତା ସଂଘ ଭାବେ ଉଦାର ସହଯୋଗ ଦେଇଆସିଛନ୍ତି । ଏକକାଳୀନ ପରିଶୋଧ କରୁଥିବା ଋଣ ଗ୍ରହିତାଙ୍କୁ ସଂପୂର୍ଣ୍ଣ ଭାବେ ସୁଧ ମୁକ୍ତ ଏବଂ 305.63 କୋଟି ଟଙ୍କାର ମୂଳ ରାଶିର ପରିଶୋଧ କରାଯାଇଥିଲା । ଜାନୁଆରୀ 2003ରୁ କଂପାନୀର ଉତ୍ପାଦନ ବନ୍ଦ ରହିଥିଲା । ଏଥିରେ କାର୍ଯ୍ୟରତ କର୍ମଚାରୀମାନଙ୍କୁ 1997 ବେତନ ହାର ଅନୁଯାୟୀ ଦରମା ଦିଆଯାଉଥିଲା । ଦରମା ଏବଂ ମଜୁରୀ ଦିଆନଯିବା ଦ୍ୱାରା କର୍ମଚାରୀମାନଙ୍କ ଜୀବନ ଧାରଣରେ ସମସ୍ୟା ଦେଖାଦେଇଥିଲା । ସ୍ୱେଚ୍ଛାକୃତ ଅବସର ଯୋଜନା / ଭିଏସଏସ ଯୋଜନା ଏବଂ ଅନ୍ୟ ବକେୟା ରାଶିର ପରିଶୋଧ ହେବା ଦ୍ୱାରା କର୍ମଚାରୀମାନଙ୍କର ଆର୍ଥିକ ସଙ୍କଟ ଦୂର ହୋଇପାରିଥିଲା । ଅବସର ପରବର୍ତ୍ତୀ ସମସ୍ୟା ସମାଧାନ ଦିଗରେ ମଧ୍ୟ ଏହା ସହାୟକ ହୋଇପାରିଥିଲା । କଂପାନୀ ବନ୍ଦ ହେବା ପରିପ୍ରେକ୍ଷୀରେ କଂପାନୀର ମୂଲ୍ୟବାନ ଆସବାପତ୍ରର ସୁବିନିଯୋଗ ଉପରେ ଗୁରୁତ୍ୱ ଦିଆଯିବ ।
ରାଜ୍ୟ ସ୍ଥାପନା ଦିବସ ଅବସରରେ ନାଗାଲେଣ୍ଡ ଅଧିବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ନାଗାଲେଣ୍ଡ ଅଧିବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ନାଗାଲେଣ୍ଡର ଜନସାଧାରଣଙ୍କୁ ରାଜ୍ୟ ପ୍ରତିଷ୍ଠା ଦିବସ ଅବସରରେ ଶୁଭେଚ୍ଛା । ନାଗାଲେଣ୍ଡ ବିକାଶର ନୂତନ ସୋପାନକୁ ସ୍ପର୍ଶ କରୁ ଏବଂ ଏହି ରାଜ୍ୟର ନାଗରିକମାନଙ୍କର ଅଭିଳାଷା ପୂରଣ ହେବା ନେଇ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ମଧ୍ୟପ୍ରଦେଶର ମୁଖ୍ୟମନ୍ତ୍ରୀଙ୍କୁ ଭେଟିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମଧ୍ୟପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଶିବରାଜ ସିଂ ଚୌହାନଙ୍କୁ ଭେଟି ମଧ୍ୟପ୍ରଦେଶ ସରକାରଙ୍କ ଉତ୍ତମ ଶାସନ ବ୍ୟବସ୍ଥା ଏବଂ ସେମାନଙ୍କ ପରିବର୍ତ୍ତନଶୀଳ ଯୋଜନା କିପରି ଲୋକଙ୍କ ଜୀବନରେ ଏକ ସକରାତ୍ମକ ପରିବର୍ତ୍ତନ ଆଣୁଛି ସେ ବିଷୟରେ ଆଲୋଚନା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମଧ୍ୟପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଶିବରାଜ ଚୌହାନ ଜୀଙ୍କୁ ଭେଟିଥିଲି, ଯିଏ ମଧ୍ୟପ୍ରଦେଶ ସରକାରଙ୍କ ଉତ୍ତମ ଶାସନ ବ୍ୟବସ୍ଥା ଏବଂ ସେମାନଙ୍କର ପରିବର୍ତ୍ତନଶୀଳ ଯୋଜନା କିପରି ଲୋକଙ୍କ ଜୀବନରେ ଏକ ସକରାତ୍ମକ ପରିବର୍ତ୍ତନ ଆଣେ ସେ ବିଷୟରେ ଆଲୋଚନା କରିଥିଲେ ।”
କାଜାଖସ୍ତାନ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

କାଜାଖସ୍ତାନ ଗସ୍ତରେ ବାହାରିବା ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନିମ୍ନଲିଖିତ ବିବୃତି ପ୍ରଦାନ କରିଛନ୍ତି । “ସାଙ୍ଘାଇ ସହଯୋଗ ସଂଗଠନ (SCO)ର 8 ଓ 9 ଜୁନରେ ଦୁଇଦିନ ଧରି ଅନୁଷ୍ଠିତ ହେଉଥିବା ଶିଖର ବୈଠକରେ ଯୋଗଦେବାକୁ ମୁଁ କାଜାଖସ୍ତାନର ଅସ୍ତାନା ଯାତ୍ରା କରୁଛି । ଏହି ବୈଠକରେ ସମସ୍ତ ପ୍ରକ୍ରିୟା ସମ୍ପନ୍ନ ହେବା ପରେ ଭାରତ ସାଙ୍ଘାଇ ସହଯୋଗ ସଂଗଠନର ପୂର୍ଣ୍ଣ ସଦସ୍ୟତା ଲାଭ କରିବ । ଏହି ସଂଗଠନ ବିଶ୍ଵର 40 ପ୍ରତିଶତ ଜନତାର ପ୍ରତିନିଧିତ୍ଵ କରୁଥିବା ବେଳେ ବିଶ୍ଵ ଜିଡିପିର 20 ପ୍ରତିଶତ କ୍ଷମତା ରଖିଛି । ଗତ ବର୍ଷ ତାସକେଣ୍ଟ ବୈଠକରେ ଭାରତର ପୂର୍ଣ୍ଣ ସଦସ୍ୟତା ପାଇଁ ଆମର ପ୍ରୟାସ ଆରମ୍ଭ ହୋଇଥିଲା । SCO ସହିତ ଭାରତର ସହଭାଗୀତାକୁ ମଜବୁତ କରିବା ଦିଗରେ ଆମେ ଆଗକୁ ବଢିବୁ ଯାହାକି ଆର୍ଥିକ, ଯୋଗାଯୋଗ ଏବଂ ଆତଙ୍କବାଦ ନିରୋଧି ସହଯୋଗ ଆଦି କ୍ଷେତ୍ରରେ ଆମକୁ ସହାୟତା କରିବ । SCO ସଦସ୍ୟମାନଙ୍କ ସହ ଆମର ଦୀର୍ଘ ଦିନର ସମ୍ବନ୍ଧ ରହିଆସିଛି । ତେବେ ଏହି ସଂଗଠନ ଜରିଆରେ ସଦସ୍ୟ ରାଷ୍ଟ୍ରମାନଙ୍କ ସହ ସଂପର୍କକୁ ଆହୁରି ଦୃଢୀଭୂତ କରିବା ପାଇଁ ଆମେ ଉତ୍ସୁକ ଯାହାକି ପାରସ୍ପରିକ ସ୍ଵାର୍ଥ, ଅଭିବୃଦ୍ଧି ଓ ଜନମଙ୍ଗଳ ଦିଗରେ ସହାୟକ ହେବ । ମିଳିମିଶି ଆମେ ନୂତନ ସୁଯୋଗର ସନ୍ଧାନ କରିବୁ ଯାହାକି ବିଭିନ୍ନ ଆହ୍ୱାନର ମୁକାବିଲା ତଥା ପାରସ୍ପରିକ ଆଲୋଚନାର ପ୍ରୟାସକୁ ଦ୍ଵିଗୁଣିତ କରିବ । ଏହା ଆମର ସାମୁହିକ ସମ୍ପର୍କର ବଳୟକୁ ବୃଦ୍ଧି କରିବାରେ ଯଥେଷ୍ଟ ସହାୟକ ହେବ । ଜୁନ 9 ତାରିଖ ସନ୍ଧ୍ୟାରେ ମୁଁ ଅସ୍ତାନା ଏକ୍ସପୋର ଉଦ୍ଘାଟନ ସମାରୋହରେ ଯୋଗଦେବି ଯାହାର ମୁଖ୍ୟ ବିଷୟବସ୍ତୁ ରହିଛି “ଭବିଷ୍ୟତର ଶକ୍ତି” ।
ନଭେମ୍ବର ୨୫ରେ ଲଚିତ ବରଫୁକନଙ୍କ ୪୦୦ତମ ଜୟନ୍ତୀ ଉପଲକ୍ଷେ ବର୍ଷେବ୍ୟାପୀ ଚାଲିଥିବା ସମାରୋହର ଉଦଯାପନୀ କାର୍ଯ୍ୟକ୍ରମକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର ବିଜ୍ଞାନ ଭବନ ଠାରେ ୨୫ ନଭେମ୍ବର, ୨୦୨୨ରେ ଲଚିତ ବରଫୁକନଙ୍କ ୪୦୦ତମ ଜୟନ୍ତୀ ଉପଲକ୍ଷେ ବର୍ଷେବ୍ୟାପୀ ଚାଲିଥିବା ସମାରୋହର ଉଦଯାପନୀ କାର୍ଯ୍ୟକ୍ରମକୁ ସମ୍ବୋଧିତ କରିବେ । ଦେଶର ଅପରିଚିତ ନାୟକମାନଙ୍କୁ ଉପଯୁକ୍ତ ସମ୍ମାନ ଦେବା ଲାଗି ପ୍ରଧାନମନ୍ତ୍ରୀ ମୋଦୀ ଲଗାତାର ଭାବେ ପ୍ରୟାସ କରି ଆସୁଛନ୍ତି । ଏହି କ୍ରମରେ, ଦେଶ ୨୦୨୨ ବର୍ଷକୁ ଲଚିତ ବରଫୁକନଙ୍କ ୪୦୦ତମ ଜନ୍ମଜୟନ୍ତୀ ବର୍ଷ ଭାବେ ପାଳନ କରୁଛି । ବର୍ଷେ ବ୍ୟାପୀ ଆୟୋଜନ ହେଉଥିବା ଏହି କାର୍ଯ୍ୟକ୍ରମ ଚଳିତ ବର୍ଷ ଫେବୃଆରୀ ମାସରେ ଆରମ୍ଭ ହୋଇଥିଲା। ତତ୍‌କାଳୀନ ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ ଗୌହାଟୀ ଠାରେ ଏହି କାର୍ଯ୍ୟକ୍ରମକୁ ଉଦଘାଟନ କରିଥିଲେ । ଲଚିତ ବରଫୁକନ (୨୪ ନଭେମ୍ବର, ୧୬୨୨ – ୨୫ ଏପ୍ରିଲ, ୧୬୭୨) ଆସାମର ଅହୋମ ରାଜ୍ୟରେ ରାଜକୀୟ ସେନାର ପ୍ରସିଦ୍ଧ ସେନାପତି ଥିଲେ। ଆଉରଙ୍ଗଜେବ ଅଧୀନରେ ମୋଗଲ ସାମ୍ରାଜ୍ୟର ମହତ୍ବାକାଂକ୍ଷୀ ଚିରବିସ୍ତାରବାଦୀ ଅଭିଯାନକୁ ସେ ସଫଳତାପୂର୍ବକ ରୋକିବାରେ ସକ୍ଷମ ହୋଇଥିଲେ । ୧୬୭୧ ମସିହାରେ ସାରାଇଘାଟ ଯୁଦ୍ଧ ସଂଘଟିତ ହୋଇଥିଲା। ଲଚିତ ବରଫୁକନଙ୍କ ନେତୃତ୍ବରେ ଉତ୍ସାହୀ ଅହମୀୟା ସେନା ହାତରେ ମୋଗଲମାନେ ଶୋଚନୀୟ ଭାବେ ପରାସ୍ତ ଓ ଅପମାନିତ ହୋଇଥିଲେ । ଲଚିତ ବରଫୁକନ ଏବଂ ତାଙ୍କ ସେନାର ବୀରତ୍ବ ଗାଥା ଆମ ଦେଶର ଇତିହାସରେ ସବୁଠୁ ପ୍ରେରଣାଦାୟୀ ପ୍ରତିରୋଧକାରୀ ସୈନ୍ୟ ଅଭିଯାନ ଭାବେ ଲିପିବଦ୍ଧ ହୋଇ ରହିଛି ।
୪୦ ତମ ପ୍ରଗତି ଆଲୋଚନାରେ ଅଧ୍ୟକ୍ଷତା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୪୦ ତମ ପ୍ରଗତି ସଂସ୍କରଣ ବୈଠକରେ ଅଧ୍ୟକ୍ଷତା କରିଛନ୍ତି, ଯାହାକି କେନ୍ଦ୍ର ଓ ରାଜ୍ୟ ସରକାରଙ୍କୁ ସାମିଲ କରି ସକରାତ୍ମକ ପ୍ରଶାସନ ଏବଂ ସମୟବଦ୍ଧ କାର୍ଯ୍ୟକାରିତା ପାଇଁ ଆଇସିଟି ଭିତ୍ତିକ ମଲ୍ଟି ମୋଡାଲ ପ୍ଲାଟଫର୍ମ ଅଟେ । ବୈଠକରେ ଆଠଟି ପ୍ରକଳ୍ପ ଏବଂ ଗୋଟିଏ କାର୍ଯ୍ୟକ୍ରମ ସହିତ ମୋଟ୍‍ ନଅଟି ବିଷୟକୁ ସମୀକ୍ଷା ପାଇଁ ନିଆଯାଇଥିଲା । ଏହି ଆଠଟି ପ୍ରକଳ୍ପ ମଧ୍ୟରେ ରେଳ ମନ୍ତ୍ରଣାଳୟ, ସଡକ ପରିବହନ ଏବଂ ରାଜପଥ ମନ୍ତ୍ରଣାଳୟ ଏବଂ ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ ମନ୍ତ୍ରଣାଳୟର ଦୁଇଟି କରି ପ୍ରକଳ୍ପ ସହିତ ଶକ୍ତି ମନ୍ତ୍ରଣାଳୟ ଏବଂ ଜଳ ସମ୍ପଦ ବିଭାଗ, ନଦୀ ବିକାଶ ଏବଂ ଗଙ୍ଗା ନବୀକରଣ ବିଭାଗରୁ ଦୁଇଟି ପ୍ରକଳ୍ପ ଥିଲା । ଏହି ଆଠଟି ପ୍ରକଳ୍ପର ମୂଲ୍ୟ ୫୯,୯୦୦ କୋଟି ଟଙ୍କାରୁ ଅଧିକ ହେବ ଏବଂ ଏହା ମହାରାଷ୍ଟ୍ର, କର୍ଣ୍ଣାଟକ, ଆନ୍ଧ୍ରପ୍ରଦେଶ, ତାମିଲନାଡୁ, ଛତିଶଗଡ, ଓଡିଶା, ଆସାମ, ଅରୁଣାଚଳ ପ୍ରଦେଶ, ମେଘାଳୟ, ତ୍ରିପୁରା, ମିଜୋରାମ, ନାଗାଲ୍ୟାଣ୍ଡ, ସିକ୍କିମ ଏବଂ ଝାଡ଼ଖଣ୍ଡ ଆଦି ୧୪ ଟି ରାଜ୍ୟ ସହ ଜଡିତ । ପ୍ରଧାନମନ୍ତ୍ରୀ କହିଛନ୍ତି ଯେ ସଡକ ଏବଂ ରେଳ ପରି ଭିତ୍ତିଭୂମି କ୍ଷେତ୍ରରେ କାର୍ଯ୍ୟ କରୁଥିବା ସଂସ୍ଥାଗୁଡ଼ିକ ଅମୃତ ସରୋବର ଯୋଜନା ଅଧୀନରେ ଥିବା ଜଳାଶୟ ସହିତ ସେମାନଙ୍କ ପ୍ରକଳ୍ପ ରୂପରେଖ ପ୍ରସ୍ତୁତ କରିବା ଉଚିତ । ଏହା ଏକ ଜିତିବା ପରି ସ୍ଥିତି ହେବ କାରଣ ଅମୃତ ସରୋବର ପାଇଁ ଖୋଳା ଯାଇଥିବା ସାମଗ୍ରୀଗୁଡିକୁ ସଂସ୍ଥାମାନଙ୍କ ଦ୍ୱାରା ସିଭିଲ୍ କାମ ପାଇଁ ବ୍ୟବହାର କରାଯାଇପାରିବ । ଆଲୋଚନା ସମୟରେ ପ୍ରଧାନମନ୍ତ୍ରୀ “ଜାତୀୟ ବ୍ରଡବ୍ୟାଣ୍ଡ ମିଶନ” କାର୍ଯ୍ୟକ୍ରମର ସମୀକ୍ଷା ମଧ୍ୟ କରିଥିଲେ । ରାଜ୍ୟ ଏବଂ ସଂସ୍ଥାଗୁଡିକ କେନ୍ଦ୍ର ଗତି ଶକ୍ତି ସଞ୍ଚାର ପୋର୍ଟାଲର ଲାଭ ଉଠାଇବାକୁ କୁହାଯାଇଛି ଯାହା ଦ୍ୱାରା ଠିକଣା ସମୟରେ ରାଇଟ୍‍ ଅଫ୍‍ ୱେ (ଆରଓଡବ୍ଲ୍ୟୁ) ଗୁଡିକର ଫଏସଲା ହୋଇପାରିବ । ଏହା ମିଶନର କାର୍ଯ୍ୟକାରିତାକୁ ତ୍ୱରାନ୍ୱିତ କରିବ । ସମାନ୍ତରାଳ ଭାବେ, ସେମାନେ ଜ୍ଞାନକୌଶଳ ବ୍ୟବହାର କରି ସାଧାରଣ ଲୋକଙ୍କର ଜୀବନଧାରଣ ମାନରେ ସହଜତା ବୃଦ୍ଧି କରିପାରିବେ । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ରାଜ୍ୟମାନେ ମଧ୍ୟ ପିଏମ୍‍ ଗତିଶକ୍ତି ଜାତୀୟ ମାଷ୍ଟର ପ୍ଲାନ ଢାଞ୍ଚାରେ ରାଜ୍ୟ ସ୍ତରୀୟ ଗତିଶକ୍ତି ମାଷ୍ଟର ପ୍ଲାନ ପ୍ରସ୍ତୁତ କରିପାରିବେ ଏବଂ ଏଥିପାଇଁ ରାଜ୍ୟ ସ୍ତରୀୟ ୟୁନିଟ୍ ଗଠନ କରିପାରିବେ । ଉନ୍ନତ ଯୋଜନା, ଚିହ୍ନଟ ଏବଂ ପ୍ରମୁଖ ପ୍ରସଙ୍ଗ ସମାଧାନ କରିବାରେ ତଥା ପ୍ରକଳ୍ପର ଠିକଣା ସମୟରେ କାର୍ଯ୍ୟକାରିତା ପାଇଁ ଉତ୍ତମ ସମନ୍ୱୟ ସୁନିଶ୍ଚିତ କରିବାରେ ଏହା ଏକ ଦୀର୍ଘମିଆଦୀ ଫାଇଦା ଦେଇପାରେ । ପ୍ରଗତି ବୈଠକର ୩୯ ଟି ସଂସ୍କରଣ ପର୍ଯ୍ୟନ୍ତ ମୋଟ ୧୪.୮୨ ଲକ୍ଷ କୋଟି ଟଙ୍କା ମୂଲ୍ୟର ୩୧୧ ଟି ପ୍ରକଳ୍ପର ସମୀକ୍ଷା କରାଯାଇଛି ।
ପ୍ରଧାନମନ୍ତ୍ରୀଙ୍କୁ ଭେଟୁଛନ୍ତି ଚୀନ ରାଷ୍ଟ୍ରୀୟ ପାରିଷଦ ତଥା ପ୍ରତିରକ୍ଷା ମନ୍ତ୍ରୀ ଜେନେରାଲ ୱେଇ ଫେଙ୍ଗହେ

ଚୀନର ରାଷ୍ଟ୍ରୀୟ ପାରିଷଦ ତଥା ପ୍ରତିରକ୍ଷା ମନ୍ତ୍ରୀ ଜେନେରାଲ ୱେଇ ଫେଙ୍ଗହେ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଭାରତ-ଚୀନ ମଧ୍ୟରେ ପ୍ରତିରକ୍ଷା ଓ ସାମରିକ ଆଦାନ-ପ୍ରଦାନ ସହ ବିଭିନ୍ନ ସ୍ତରରେ ଉଚ୍ଚ ସ୍ତରୀୟ ଯୋଗାଯୋଗ ବୃଦ୍ଧି ପାଉଥିବାର ତୀବ୍ରତାକୁ ନେଇ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରିଥିଲେ । ବିଶ୍ଵରେ ସ୍ଥିରତା ପ୍ରତିଷ୍ଠା କରିବା କ୍ଷେତ୍ରରେ ଭାରତ-ଚୀନ ସମ୍ବନ୍ଧର ମହତ୍ଵ ବିଷୟରେ ସୂଚନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ସୀମାନ୍ତରେ ଶାନ୍ତି ବଜାୟ ରଖିବା ଦୁଇ ରାଷ୍ଟ୍ରର ପରିପକ୍ଵତା ଓ ପାରସ୍ପରିକ ସମ୍ବେଦନଶୀଳତାକୁ ସୁଚାଇ ଥାଏ, ଯାହାକି ଉଭୟ ପକ୍ଷ ମତଭେଦକୁ ବିବାଦରେ ପରିଣତ କରିବାକୁ ଦେଇ ନଥା’ନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ ସମ୍ପ୍ରତି ରାଷ୍ଟ୍ରପତି ସି.ଜିନଫିଙ୍ଗଙ୍କ ସହ ୱୁହାନ, କ୍ଵିଙ୍ଗଡାଓ ଏବଂ ଜୋହାନ୍ସବର୍ଗଠାରେ ହୋଇଥିବା ତାଙ୍କର ସାକ୍ଷାତ ବିଷୟରେ ଆଲୋକପାତ କରିଥିଲେ ।
ଦେଶର ଉତ୍ତର-ପୂର୍ବାଞ୍ଚଳରେ ବନ୍ୟା ପରିସ୍ଥିତି ନେଇ ବ୍ୟଥା ପ୍ରକାଶ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶର ଉତ୍ତର-ପୂର୍ବାଞ୍ଚଳର ବିଭିନ୍ନ ଭାଗରେ ଗମ୍ଭୀର ବନ୍ୟା ପରିସ୍ଥିତି ନେଇ ବ୍ୟଥିତ ହୋଇଛନ୍ତି । “ଉତ୍ତର-ପୂର୍ବାଞ୍ଚଳରେ ବନ୍ୟା ପରିସ୍ଥିତି ବଢୁଥିବାରୁ ମୁଁ ଅତ୍ୟନ୍ତ ବ୍ୟଥିତ । ବନ୍ୟାରେ ପ୍ରଭାବିତ ସମସ୍ତ ଲୋକଙ୍କ ପ୍ରତି ମୁଁ ମୋର ସମବେଦନା ଜଣାଉଛି । ଏଭଳି ଘଡିସନ୍ଧି ମୁହୂର୍ତ୍ତରେ ସାରା ଦେଶର ଲୋକେ ଉତ୍ତର-ପୂର୍ବାଞ୍ଚଳ ଲୋକଙ୍କ ସହିତ ରହିଛନ୍ତି । ବନ୍ୟା ପରିସ୍ଥିତିର ମୁକାବିଲା ଏବଂ ସ୍ଵାଭାବିକ ଅବସ୍ଥା ଫେରାଇ ଆଣିବା ଦିଗରେ କେନ୍ଦ୍ର ସବୁମନ୍ତେ ସହାୟତା କରିବାକୁ ପ୍ରତିଶ୍ରୁତିବଦ୍ଧ । ପରିସ୍ଥିତି ସମ୍ପର୍କରେ ମୁଁ ଅରୁଣାଚଳ ପ୍ରଦେଶ ମୁଖ୍ୟମନ୍ତ୍ରୀ ପେମା ଖାଣ୍ଡୁ ଏବଂ ଦିଲ୍ଲୀ ତଥା ବନ୍ୟା ପ୍ରଭାବିତ ରାଜ୍ୟର ବରିଷ୍ଠ ଅଧିକାରୀମାନଙ୍କ ସହ କଥାବାର୍ତ୍ତା କରିଛି । ଆହୁରି ମଧ୍ୟ ମୁଁ ମୋର କ୍ୟାବିନେଟ ସହଯୋଗୀ କିରଣ ରିଜିଜୁଙ୍କ ସହ କଥାବାର୍ତ୍ତା କରିଛି ଏବଂ ତାଙ୍କୁ ବନ୍ୟା ରିଲିଫ ଓ ଉଦ୍ଧାର କାର୍ଯ୍ୟର ପ୍ରତ୍ୟକ୍ଷ ଭାବେ ତଦାରଖ କରିବାକୁ ପରାମର୍ଶ ଦେଇଛି । ବନ୍ୟା ଦୁର୍ଗତଙ୍କ ପାଇଁ ଆବଶ୍ୟକ ସହାୟତା ଯୋଗାଣରେ କୌଣସି ତ୍ରୁଟି ନ ରଖିବାକୁ ନିର୍ଦ୍ଦେଶ ଦେଇଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟେଲିଫୋନ୍‍ ଯୋଗେ ଇଟାଲୀର ପ୍ରଧାନମନ୍ତ୍ରୀ ମହାମହିମ ଶ୍ରୀ ମାରିଓ ଦ୍ରାଘିଙ୍କ ସହ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇଟାଲୀର ପ୍ରଧାନମନ୍ତ୍ରୀ ମହାମହିମ ଶ୍ରୀ ମାରିଓ ଦ୍ରାଘିଙ୍କ ସହିତ ଟେଲିଫୋନ୍‍ ଯୋଗେ କଥା ହୋଇଛନ୍ତି । ଆଫଗାନିସ୍ତାନର ସାମ୍ପ୍ରତିକ ଘଟଣା ଏବଂ ସ୍ଥାନୀୟ ଅଞ୍ଚଳ ତଥା ବିଶ୍ୱରେ ଏହାର ପ୍ରଭାବ ବିଷୟରେ ଦୁଇ ନେତା ଆଲୋଚନା କରିଥିଲେ । ଗତକାଲି କାବୁଲ ଅନ୍ତର୍ଜାତୀୟ ବିମାନବନ୍ଦରରେ ହୋଇଥିବା ଭୟଙ୍କର ଆତଙ୍କବାଦୀ ଆକ୍ରମଣକୁ ଦୁଇ ନେତା ଦୃଢ ନିନ୍ଦା କରିବା ସହ ସେଠାରେ ଫସି ରହିଥିବା ଲୋକଙ୍କ ନିରାପଦ ପ୍ରତ୍ୟାବର୍ତ୍ତନ ନିଶ୍ଚିତ କରିବା ଆବଶ୍ୟକ ବୋଲି କହିଥିଲେ । ଆଫଗାନିସ୍ତାନରେ ଦେଖା ଦେଇଥିବା ମାନବିକ ସଙ୍କଟ ତଥା ଦୀର୍ଘ ଦିନର ସୁରକ୍ଷା ଚିନ୍ତାକୁ ଦୂର କରିବାପାଇଁ ଜି –୨୦ ସ୍ତରରେ ଅନ୍ତର୍ଜାତୀୟ ସହଯୋଗର ଆବଶ୍ୟକତା ଉପରେ ସେମାନେ ଗୁରୁତ୍ୱାରୋପ କରିଥିଲେ । ଦୁଇ ନେତା ଜଳବାୟୁ ପରିବର୍ତ୍ତନ ଭଳି ଜି –୨୦ ର ଅନ୍ୟାନ୍ୟ ଗୁରୁତ୍ୱପୂର୍ଣ୍ଣ ଏଜେଣ୍ଡା ଉପରେ ମଧ୍ୟ ଆଲୋଚନା କରିଥିଲେ । ଏହି ପରିପ୍ରେକ୍ଷୀରେ, ସେମାନେ ସିଓପି–୨୬ ପରି ଆଗାମୀ ଅନ୍ୟାନ୍ୟ ବହୁପକ୍ଷୀୟ ଘଟଣାଗୁଡ଼ିକ ଉପରେ ମଧ୍ୟ ମତ ବିନିମୟ କରିଥିଲେ । ଜି –୨୦ ମଧ୍ୟରେ ଫଳପ୍ରଦ ଆଲୋଚନାରେ ଭାଗ ନେବାକୁ ଇଟାଲୀର ସକ୍ରିୟ ନେତୃତ୍ୱକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଦ୍ୱିପାକ୍ଷିକ ଏବଂ ବିଶ୍ୱସ୍ତରୀୟ ପ୍ରସଙ୍ଗ, ବିଶେଷ କରି ଆଫଗାନିସ୍ତାନର ପରିସ୍ଥିତି ଉପରେ ସମ୍ପର୍କ ରଖିବାକୁ ଦୁଇ ନେତା ରାଜି ହୋଇଥିଲେ ।
ଭାରତ, ବାଂଲାଦେଶ ମଧ୍ୟରେ ଗଣମାଧ୍ୟମ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ଗଣମାଧ୍ୟମ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବାଂଲାଦେଶ ମଧ୍ୟରେ ହୋଇଥିବା ବୁଝାମଣାପତ୍ର(ଏମ୍ଓୟୁ)କୁ ମଞ୍ଜୁରି ମିଳିଛି । ଏହି ଏମ୍ଓୟୁ କାର୍ଯ୍ୟକାରୀ ହେବା ଦ୍ୱାରା ଉଭୟ ଦେଶର ଗଣମାଧ୍ୟମ କ୍ଷେତ୍ରରେ ନିୟୋଜିତ ବ୍ୟକ୍ତିବିଶେଷ, ଗଣମାଧ୍ୟମ ଏବଂ ଲୋକ ସମ୍ପର୍କ କ୍ଷେତ୍ରରେ ତାଲିମ/ଷ୍ଟଡି ଟୁର୍ ସୁଯୋଗ ପାଇପାରିବେ । ଏହା ଗଣମାଧ୍ୟମ କ୍ଷେତ୍ରରେ ବିଶେଷଜ୍ଞଙ୍କ ଜ୍ଞାନର ଆଦାନପ୍ରଦାନକୁ ମଧ୍ୟ ପ୍ରୋତ୍ସାହିତ କରିବ । ଗଣମାଧ୍ୟମ ଏବଂ ଯୋଗାଯୋଗ କ୍ଷେତ୍ରରେ ଶିକ୍ଷାଗତ ତାଲିମ ଏବଂ ଗବେଷଣା ପ୍ରତିଷ୍ଠାନ ମଧ୍ୟରେ ଭାବର ଆଦାନପ୍ରଦାନ ଲାଗି ଏହା ସହାୟକ ହୋଇପାରିବ । ଏଥିସହିତ ଏହି ଅନୁଷ୍ଠାନଗୁଡ଼ିକ ମଧ୍ୟରେ ପ୍ରକାଶନୀଗୁଡ଼ିକର ଆଦାନପ୍ରଦାନ ମଧ୍ୟ ସମ୍ଭବ ହୋଇପାରିବ ।
ମହାରାଷ୍ଟ୍ରର ବନ୍ୟା ସ୍ଥିତି ସମ୍ପର୍କରେ ମହାରାଷ୍ଟ୍ର ମୁଖ୍ୟମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ର ମୁଖ୍ୟମନ୍ତ୍ରୀ ଶ୍ରୀ ଉଦ୍ଧବ ଠାକରେଙ୍କ ସହ ମହାରାଷ୍ଟ୍ରର କେତେକ ଭାଗରେ ପ୍ରବଳ ବର୍ଷା ଓ ବନ୍ୟା ଯୋଗୁ ଉତ୍ପନ୍ନ ସ୍ଥିତି ସମ୍ପର୍କରେ ଆଲୋଚନା କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, ‘ମହାରାଷ୍ଟ୍ରର କେତେକ ଅଞ୍ଚଳରେ ପ୍ରବଳ ବର୍ଷା ଓ ବନ୍ୟା ଯୋଗୁ ଉପୁଜିଥିବା ସ୍ଥିତି ସମ୍ପର୍କରେ ମହାରାଷ୍ଟ୍ର ମୁଖ୍ୟମନ୍ତ୍ରୀ ଶ୍ରୀ ଉଦ୍ଧବ ଠାକରେଙ୍କ ସହ ଆଲୋଚନା କରିଛି । ପରିସ୍ଥିତିର ମୁକାବିଲା ପାଇଁ କେନ୍ଦ୍ର ପକ୍ଷରୁ ଯଥାସମ୍ଭବ ସହାୟତା ନିମନ୍ତ୍ରେ ପ୍ରତିଶ୍ରୁତି ଦେଇଛି । ସମସ୍ତଙ୍କ ନିରାପତ୍ତା ଓ କୁଶଳତା ପାଇଁ ପ୍ରାର୍ଥନା କରୁଛି ।’
23 ଜୁଲାଇ, 2021ରେ ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ମିଳିତ ଜାତିସଂଘ ସାଧାରଣ ପରିଷଦର ନିର୍ବାଚିତ ଅଧ୍ୟକ୍ଷ ଏବଂ ମାଳଦ୍ବୀପର ବୈଦେଶିକ ମନ୍ତ୍ରୀ ଅବଦୁଲ୍ଲା ଶାହିଦ

ମିଳିତ ଜାତିସଂଘ ସାଧାରଣ ପରିଷଦ (ୟୁନଜିଏ)ର 76ତମ ଅଧିବେଶନ ଲାଗି ନିର୍ବାଚିତ ଅଧ୍ୟକ୍ଷ ଏବଂ ମାଳଦ୍ବୀପର ବୈଦେଶିକ ମନ୍ତ୍ରୀ ମାନନୀୟ ଅବଦୁଲ୍ଲା ଶାହିଦ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି। 7 ଜୁଲାଇ, 2021ରେ ନ୍ୟୁୟର୍କ ଠାରେ ନିର୍ବାଚିତ ହେବା ପରେ ମାନନୀୟ ଅବଦୁଲ୍ଲା ଶାହିଦ ମିଳିତ ଜାତିସଂଘ ସାଧାରଣ ପରିଷଦର 76ତମ ଅଧିବେଶନର ନିର୍ବାଚିତ ଅଧ୍ୟକ୍ଷ ଭାବେ ଭାରତ ଗସ୍ତରେ ଆସିଛନ୍ତି। ପ୍ରଧାନମନ୍ତ୍ରୀ ଏହି ନିର୍ବାଚନରେ ମାନନୀୟ ଅବଦୁଲ୍ଲା ଶାହିଦଙ୍କ ଉଲ୍ଲେଖନୀୟ ବିଜୟ ପାଇଁ ତାଙ୍କୁ ଅଭିନନ୍ଦନ ଜଣାଇଥିଲେ ଏବଂ ଏଥିପ୍ରତି ଆଲୋକପାତ କରିଥିଲେ ଯେ ଏହା ବିଶ୍ବସ୍ତରରେ ମାଳଦ୍ବୀପର ବୃଦ୍ଧି ପାଉଥିବା ସମ୍ମାନକୁ ଦର୍ଶାଉଛି। ପ୍ରଧାନମନ୍ତ୍ରୀ ‘ଆଶାପୂର୍ଣ୍ଣ ଅଧ୍ୟକ୍ଷତା’ ଲାଗି ନିର୍ବାଚିତ ଅଧ୍ୟକ୍ଷଙ୍କ ଭିଜନ ବକ୍ତବ୍ୟ ନିମନ୍ତେ ତାଙ୍କୁ ଅଭିନନ୍ଦନ ଜଣାଇଥିଲେ ଏବଂ ଏଥିସହିତ ତାଙ୍କର ଅଧ୍ୟକ୍ଷତା ସମୟରେ ଭାରତ ପକ୍ଷରୁ ସମ୍ପୂର୍ଣ୍ଣ ସମର୍ଥନ ଏବଂ ସହଯୋଗ ନିମନ୍ତେ ପ୍ରତିଶ୍ରୁତି ଦେଇଥିଲେ। ପ୍ରଧାନମନ୍ତ୍ରୀ ବର୍ତ୍ତମାନର ସମଗ୍ର ବିଶ୍ବର ବାସ୍ତବିକତା ଏବଂ ବିଶ୍ବର ଅଧିକାଂଶ ଜନସଂଖ୍ୟାଙ୍କ ଆକାଂକ୍ଷାକୁ ପ୍ରତିଫଳିତ କରିବା ଲାଗି ମିଳିତ ଜାତିସଂଘର ବିଭିନ୍ନ ସଂସ୍ଥା ସମେତ ବହୁପକ୍ଷୀୟ ପ୍ରଣାଳୀରେ ଆବଶ୍ୟକ ସୁଧାର ଆଣିବା ଉପରେ ଗୁରୁତ୍ବାରୋପ କରିଥିଲେ। ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ମାନନୀୟ ଅବଦୁଲ୍ଲା ସାହିଦ ବିଗତ କିଛି ବର୍ଷ ଧରି ଭାରତ ଏବଂ ମାଳଦ୍ବୀପ ମଧ୍ୟରେ ଦ୍ବୀପାକ୍ଷିକ ସମ୍ପର୍କରେ ଆସିଥିବା ଦ୍ରୁତ ସୁଧାର ଉପରେ ମଧ୍ୟ ଗଭୀର ଭାବେ ଆଲୋଚନା କରିଥିଲେ। ପ୍ରଧାନମନ୍ତ୍ରୀ ଏଥିପ୍ରତି ମଧ୍ୟ ସନ୍ତୋଷ ବ୍ୟକ୍ତ କରିଥିଲେ ଯେ କୋଭିଡ-19 ମହାମାରୀ କାରଣରୁ ଉତ୍ପନ୍ନ ହୋଇଥିବା ବିଭିନ୍ନ ପ୍ରକାରର ବାଧା ସତ୍ତ୍ବେ ଦ୍ବୀପାକ୍ଷିକ ପ୍ରକଳ୍ପ ଉପରେ ଦ୍ରୁତ ଗତିରେ କାର୍ଯ୍ୟ ଆଗକୁ ବଢ଼ୁଛି। ସେ ଭାରତର ‘ପଡ଼ୋଶୀ ପ୍ରଥମ ନୀତି’ ଏବଂ ‘ସାଗର’ ଭିଜନର ଏକ ପ୍ରମୁଖ ସ୍ତମ୍ଭ ରୂପରେ ମାଳଦୀପର ବିଶେଷ ଗୁରୁତ୍ବ ଉପରେ ଆଲୋକପାତ କରିଥିଲେ।
ପର୍ତ୍ତୁଗାଲ ଜଙ୍ଗଲ ନିଆଁରେ ଲୋକଙ୍କ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଦୁଃଖ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପର୍ତ୍ତୁଗାଲ ଜଙ୍ଗଲ ନିଆଁରେ ସଂଖ୍ୟାଧିକ ଲୋକ ପ୍ରାଣ ହରାଇବା ଘଟଣାରେ ଗଭୀର ଦୁଃଖ ପ୍ରକାଶ କରିଛନ୍ତି । “ପର୍ତ୍ତୁଗାଲ ଜଙ୍ଗଲ ନିଆଁରେ ସଂଖ୍ୟାଧିକ ଲୋକଙ୍କ ଦୁଃଖଦ ମୃତ୍ୟୁ ଖବର ଶୁଣି ମୁଁ ଅତ୍ୟନ୍ତ ମର୍ମାହତ । ଏପରି ଏକ ଦୁଃଖଦ ମୁହୂର୍ତ୍ତରେ ପର୍ତ୍ତୁଗାଲ ଲୋକମାନଙ୍କ ପ୍ରତି ଆମର ଗଭୀର ସମବେଦନା ରହିଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ପ୍ରଧାନମନ୍ତ୍ରୀ ମହାରାଷ୍ଟ୍ରର ଡାକ୍ତରଖାନାରେ ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ରର ଅହମ୍ମଦନଗରର ଏକ ଡାକ୍ତରଖାନାରେ ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମହାରାଷ୍ଟ୍ରର ଅହମ୍ମଦନଗରର ଏକ ଡାକ୍ତରଖାନାରେ ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ ।”
କୃଷି ଓ ଆନୁସଙ୍ଗିକ କ୍ଷେତ୍ରରେ ଭାରତ - ଇଜିପ୍ଟ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଇଜିପ୍ଟ ମଧ୍ୟରେ ବୁଝାମଣା (ଏମଓୟୁ)ରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛନ୍ତି । ଏହି ଏମଓୟୁ ଅନ୍ତଗର୍ତ ସହଯୋଗ କ୍ଷେତ୍ର ଫସଲ (ବିଶେଷ କରି ଗହମ ଏବଂ ମକା), କୃଷି ଜୈବ ପ୍ରଯୁକ୍ତି, ନାନୋ ଟେକନୋଲଜି, ଜଳ ସଂରକ୍ଷଣ ଏବଂ କ୍ଷୁଦ୍ର ଜଳସେଚନ ପ୍ରଯୁକ୍ତି ସହିତ ଜଳସେଚନ ଏବଂ ଜଳ ପରିଚାଳନା ଜ୍ଞାନକୌଶଳ, ଶକ୍ତି ଉତ୍ପାଦନ ଲାଗି କୃଷି ବର୍ଜ୍ୟ ପରିଚାଳନା, ଖାଦ୍ୟ ପ୍ରକ୍ରିୟାକରଣ, ସୁରକ୍ଷା ଏବଂ ଗୁଣବତ୍ତା, ପରିବା ଚାଷ, ଜୈବିକ କୃଷି, ପଶୁପାଳନ, ଗୋପାଳନ, ମତ୍ସ୍ୟ ଚାଷ, ଗୋଖାଦ୍ୟ ଉତ୍ପାଦନ, କୃଷି ଉତ୍ପାଦ ଏବଂ ମୂଲ୍ୟବୃଦ୍ଧି, ଉଦ୍ଭିଦ ଏବଂ ପଶୁ ଉତ୍ପାଦ ବ୍ୟାପାର ସହ ଜଡ଼ିତ ସ୍ୱଚ୍ଛତା ବ୍ୟାପାର, କୃଷି ଯନ୍ତ୍ରଂଶ ଏବଂ ଉପକରଣ, କୃଷି କ୍ଷେତ୍ରରେ ସମନ୍ୱିତ କୀଟ ପରିଚାଳନା, କୃଷି ସମ୍ପ୍ରସାରଣ ଏବଂ ଗ୍ରାମୀଣ ବିକାଶ, କୃଷି ବ୍ୟବସାୟ ଏବଂ ନିବେଶ, ବୌଦ୍ଧିକ ସମ୍ପତ୍ତି ଅଧିକାର ସମ୍ବନ୍ଧୀୟ ପ୍ରସଙ୍ଗ, ବୀଜ କ୍ଷେତ୍ରରେ ବୈଷୟିକ ଜ୍ଞାନ ଏବଂ ମାନବ ସମ୍ବଳ ଓ ପାରସ୍ପରିକ ସ୍ୱାର୍ଥ ଜଡ଼ିତ ଅନ୍ୟ ପ୍ରସଙ୍ଗ ସାମିଲ ରହିଛି । ଗବେଷକ ବୈଜ୍ଞାନିକ ଏବଂ ବିଶେଷଜ୍ଞମାନଙ୍କ ବିନିମୟ, କୃଷି ସମ୍ବନ୍ଧୀ ସୂଚନା ଏବଂ ବିଜ୍ଞାନ ସମ୍ବନ୍ଧୀୟ ପ୍ରକାଶନ (ପତ୍ର-ପତ୍ରିକା, ପୁସ୍ତକ, ବୁଲେଟିନ, କୃଷି ଏବଂ ସହାୟକ କ୍ଷେତ୍ରରେ ପରିସଂଖ୍ୟାନ ତଥ୍ୟ), ଜର୍ମପ୍ଲାଜମ ଏବଂ କୃଷି ପ୍ରଯୁକ୍ତିର ବିନିମୟ ଏବଂ ସେମିନାର, କର୍ମଶାଳା ଏବଂ ଅନ୍ୟ ଗତିବିଧିଗୁଡ଼ିକ ଜରିଆରେ ସହଯୋଗକୁ ପ୍ରଭାବୀ କରାଯିବ । ଏହି ଏମଓୟୁ ଅନ୍ତର୍ଗତ ଏକ ମିଳିତ କାର୍ଯ୍ୟ ଗୋଷ୍ଠୀ (ଜେଡବ୍ଲୁଜି)ର ଗଠନ କରାଯିବା ଫଳରେ ଦ୍ୱିପାକ୍ଷିକ ପ୍ରସଙ୍ଗରେ ଆଲୋଚନା ସହିତ ପାରସ୍ପରିକ ସ୍ୱାର୍ଥଜଡ଼ିତ ଅନ୍ୟ ପ୍ରସଙ୍ଗରେ ସହଯୋଗକୁ ଉନ୍ନତ କରାଯାଇପାରିବ । ପ୍ରାରମ୍ଭିକ ଦୁଇ ବର୍ଷ କାଳରେ ମିଳିତ କାର୍ଯ୍ୟ ଗୋଷ୍ଠୀର ବୈଠକ ବର୍ଷକୁ ଅତିକମରେ ଥରେ (ଭାରତ ଏବଂ ଇଜିପ୍ଟରେ) ନିଶ୍ଚିତ ଭାବେ ଆୟୋଜନ କରାଯିବ । ଏହାର ଅନ୍ତର୍ଗତ ମିଳିତ କାର୍ଯ୍ୟ ଲାଗି କାର୍ଯ୍ୟକ୍ରମ ପ୍ରସ୍ତୁତ କରିବା, ସୁବିଧା ଏବଂ ପରାମର୍ଶ ଯୋଗାଇ ଦେବା ଏବଂ ବିଶେଷ ପ୍ରସଙ୍ଗରେ ଅତିରିକ୍ତ ସହଯୋଗ ଆଦି ପ୍ରସଙ୍ଗରେ ଆଲୋଚନା ହେବ ।
ଭାରତ, ମରୋକ୍କୋ ପ୍ରତ୍ୟର୍ପଣ ରାଜିନାମା ସ୍ୱାକ୍ଷର ଏବଂ ଅନୁମୋଦନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ମରୋକ୍କୋ ମଧ୍ୟରେ ପ୍ରତ୍ୟର୍ପଣ ରାଜିନାମାରେ ସ୍ୱାକ୍ଷର ଏବଂ ଅନୁମୋଦନକୁ ମଞ୍ଜୁରି ଦେଇଛନ୍ତି । 11-18 ନଭେମ୍ବର, 2018 ସମୟରେ ମରୋକ୍କୋର ଅତି ବିଶିଷ୍ଟ ବ୍ୟକ୍ତିଙ୍କ ପ୍ରସ୍ତାବିତ ଗସ୍ତ ସମୟରେ ଏହି ଚୁକ୍ତି ସ୍ୱାକ୍ଷର ହେବ । ଲାଭ : ଏହି ବୁଝାମଣା ଦ୍ୱାରା ଆର୍ଥିକ ଅପରାଧ, ଆତଙ୍କବାଦ ଏବଂ ଅନ୍ୟ ଗୁରୁତର ଅପରାଧର ଅଭିଯୁକ୍ତ/ପଳାତକମାନଙ୍କୁ ଉଭୟ ଦେଶ ମଧ୍ୟରେ ପ୍ରତ୍ୟର୍ପଣ କରିବାର ଏକ ଦୃଢ଼ ଆଇନଗତ ବ୍ୟବସ୍ଥା/ଆଧାର ମିଳିବ । ଏହି ଚୁକ୍ତି ଦ୍ୱିପାକ୍ଷିକ ସମ୍ପର୍କକୁ ସୁଦୃଢ଼ କରିବ ଯ’ଦ୍ଦ୍ୱାରା ଭାରତ ଏବଂ ଉଭୟ ଦେଶର ରାଷ୍ଟ୍ରୀୟ ସ୍ୱାର୍ଥ ବିରୋଧରେ କାମ କରୁଥିବା ଅପରାଧିକ ତତ୍ତ୍ଵ ଉପରେ କାର୍ଯ୍ୟାନୁଷ୍ଠାନ ଗ୍ରହଣ କରାଯାଇପାରିବ ।
ପୂର୍ବତନ ପ୍ରଧାନମନ୍ତ୍ରୀ ଇନ୍ଦିରା ଗାନ୍ଧୀଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତି ଇନ୍ଦିରା ଗାନ୍ଧୀଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସ୍ମୃତି ପ୍ରତି ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଅବସରରେ ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତି ଇନ୍ଦିରା ଗାନ୍ଧୀଙ୍କୁ ଶ୍ରଦ୍ଧାଞ୍ଜଳି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପଶ୍ଚିମବଙ୍ଗରେ ଆଜି ନିର୍ଦ୍ଧାରିତ କାର୍ଯ୍ୟକ୍ରମରେ ଭିଡିଓ କନଫରେନ୍ସିଂ ମାଧ୍ୟମରେ ଯୋଗଦେବେ ପ୍ରଧାନମନ୍ତ୍ରୀ

ଆଜି ପଶ୍ଚିମବଙ୍ଗ ଗସ୍ତରେ ଆସିବାକୁ ଥିବା ପ୍ରଧାନମନ୍ତ୍ରୀ ଭିଡିଓ କନଫରେନ୍ସିଂ ମାଧ୍ୟମରେ ର୍ନିଦ୍ଧାରିତ କାର୍ଯ୍ୟକ୍ରମରେ ଯୋଗଦେବେ । ଏକ ଟୁଇଟରେ ପ୍ରଧାନମନ୍ତ୍ରୀଙ୍କ ଦପ୍ତର ପକ୍ଷରୁ କୁହାଯାଇଛି: “ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂମାଧ୍ୟମରେ ପଶ୍ଚିମବଙ୍ଗରେ ଆଜିର ର୍ନିଦ୍ଧାରିତ କାର୍ଯ୍ୟକ୍ରମରେ ଯୋଗଦେବେ । ଏହି କାର୍ଯ୍ୟକ୍ରମଗୁଡିକ ମଧ୍ୟରେ ପ୍ରମୁଖ ଯୋଗାଯୋଗ ସମ୍ବନ୍ଧୀୟ ପ୍ରକଳ୍ପର ଶୁଭାରମ୍ଭ ଏବଂ ଜାତୀୟ ଗଙ୍ଗା ପରିଷଦର ବୈଠକ ଅନ୍ତର୍ଭୁକ୍ତ ।” ପ୍ରଧାନମନ୍ତ୍ରୀଙ୍କ ମା’ ଆଜି ପ୍ରତ୍ୟୁଷରେ ଅହମ୍ମଦାବାଦରେ ପରଲୋକ ଗମନ କରିଛନ୍ତି ।
ବ୍ୟବସାୟିକ ସୁଗମତାରେ ସୁଧାର ସଂକ୍ରାନ୍ତ ପଦକ୍ଷେପର ସମୀକ୍ଷା କଲେ ପ୍ରଧାନମନ୍ତ୍ରୀ

“ବ୍ୟବସାୟିକ ସୁଗମତାରେ ସୁଧାର” ଦିଗରେ ନିଆଯାଇଥିବା ପଦକ୍ଷେପର ସମୀକ୍ଷା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକ ଉଚ୍ଚସ୍ତରୀୟ ବୈଠକରେ ଅଧ୍ୟକ୍ଷତା କରିଥିଲେ । ବୈଠକରେ ଅର୍ଥନୈତିକ ବ୍ୟାପାର ସହ ଜଡ଼ିତ ବରିଷ୍ଠ କେନ୍ଦ୍ରମନ୍ତ୍ରୀମାନଙ୍କ ସହ ମହାରାଷ୍ଟ୍ର ମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡ଼ନବିସ, ଦିଲ୍ଲୀର ଉପରାଜ୍ୟପାଳ ଶ୍ରୀ ଅନୀଲ ବୈଜଲ ଏବଂ କେନ୍ଦ୍ର ସରକାର, ମହାରାଷ୍ଟ୍ର ସରକାର ଓ ଦିଲ୍ଲୀ ସରକାରଙ୍କ ବରିଷ୍ଠ ଅଧିକାରୀମାନେ ଅଂଶ ଗ୍ରହଣ କରିଥିଲେ । ବ୍ୟବସାୟିକ ସୁଗମତା ସହ ଜଡ଼ିତ ବିଭିନ୍ନ କ୍ଷେତ୍ରରେ ହୋଇଥିବା ପ୍ରଗତି ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଥିଲା । ନିର୍ମାଣ ଅନୁମତି, ଠିକା ପ୍ରବର୍ତ୍ତନ, ସମ୍ପତ୍ତି ପଞ୍ଜିକରଣ, ବ୍ୟବସାୟ ଆରମ୍ଭ, ବିଦ୍ୟୁତ ସଂଯୋଗ, ଋଣ ପ୍ରଦାନ ଏବଂ ଦେବାଳିଆପଣର ସମାଧାନ ଭଳି ବିଷୟ ଆଲୋଚନା ପାଇଁ ଉପସ୍ଥାପନ କରାଯାଇଥିଲା । ଏହି ପରିପ୍ରେକ୍ଷୀରେ ବିଶ୍ୱବ୍ୟାଙ୍କ “ବ୍ୟବସାୟିକ ସୁଗମତା” ମାନ୍ୟତାରେ ଭାରତର ସ୍ଥାନ 142ରୁ ଉଠି 77ରେ ପହଁଚିବା ସମ୍ପର୍କରେ ଉଲ୍ଲେଖ କରାଯାଇଥିଲା । ବ୍ୟବସାୟିକ ସଂସ୍କାରର କାର୍ଯ୍ୟାନ୍ୱୟନରେ ରହିଥିବା ତ୍ରୁଟିବିଚ୍ୟୁତିର ସମାଧାନ ଏବଂ ବାଧା ଦୂର କରିବା ଦିଗରେ ନିଆଯାଇଥିବା ପଦକ୍ଷେପ ସମ୍ପର୍କରେ ଅଧିକାରୀମାନେ ବିବରଣୀ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଶେଷ ମାଇଲ ପର୍ଯ୍ୟନ୍ତ ପହଁଚରେ ଉନ୍ନତି ଆଣିବା ଏବଂ ପ୍ରକ୍ରିୟାକୁ ସରଳ କରିବା ଉପରେ ଗୁରୁତ୍ୱାରୋପ କରିଥିଲେ, ଯାହା କେବଳ “ବ୍ୟବସାୟିକ ସୁଗମତା” ମାନ୍ୟତାରେ ଉନ୍ନତି ଆଣିବ ନାହିଁ, ବରଂ କ୍ଷୁଦ୍ର ବ୍ୟବସାୟୀ ଏବଂ ସାଧାରଣ ଜନତାଙ୍କ “ସହଜ ଜୀବନଧାରଣ ମାନ” ବୃଦ୍ଧି କରିବ । ସେ କହିଥିଲେ ଯେ ଏକ ଉଦୀୟମାନ ରାଷ୍ଟ୍ର ଏବଂ ଉଜ୍ଜ୍ୱଳ ଅର୍ଥବ୍ୟବସ୍ଥା ଭାବେ ଭାରତ ପାଇଁ ଏହା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । “ବ୍ୟବସାୟିକ ସୁଗମତା” ମାନ୍ୟତାରେ ଭାରତର ଅଭ୍ୟୁଥାନ ପ୍ରତି ବିଶ୍ୱସ୍ତରରେ ଦେଖାଦେଇଥିବା ପ୍ରବଳ ଆଗ୍ରହ ବିଷୟରେ ମଧ୍ୟ ସେ କହିଥିଲେ ।
ବନ୍ୟପ୍ରାଣୀ ସଂରକ୍ଷଣ ପାଇଁ ଭାରତ-ଆମେରିକା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ କ୍ୟାବିନେଟର ସ୍ୱୀକୃତି

ଭାରତ ଓ ଆମେରିକା ମଧ୍ୟରେ ବନ୍ୟପ୍ରାଣୀ ସଂରକ୍ଷଣ ସହଯୋଗ ଲାଗି ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ୍ ସ୍ୱୀକୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଏହି ପ୍ରସ୍ତାବକୁ ମଞ୍ଜୁରି ମିଳିଛି । ବନ୍ୟପ୍ରାଣୀ ସଂରକ୍ଷଣ ଓ ବନ୍ୟପ୍ରାଣୀ ଚୋରା ଚାଲାଣ ରୋକିବା ସହ ଏହି ସଂପଦର ସୁପରିଚାଳନା ଓ ସୁରକ୍ଷା ଲାଗି ଉଭୟ ରାଷ୍ଟ୍ର ପରସ୍ପର ମଧ୍ୟରେ ସୂଚନା ଏବଂ ପ୍ରଯୁକ୍ତି ବିଦ୍ୟା ଆଦାନପ୍ରଦାନ କରିବେ ।
ପ୍ରଧାନମନ୍ତ୍ରୀ ୨୭ ଫେବୃଆରୀ, ୨୦୨୨ ରେ ମନ୍ କି ବାତ ପାଇଁ ନିଜ ନିଜର ମତ ଦେବାକୁ ନାଗରିକମାନଙ୍କୁ ଆମନ୍ତ୍ରଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୭ ଫେବୃଆରୀ ୨୦୨୨ ରେ ମନ କି ବାତ ପାଇଁ ମତାମତ ଏବଂ ପରାମର୍ଶ ଦେବାକୁ ନାଗରିକମାନଙ୍କୁ ଆମନ୍ତ୍ରଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଏହି ମାସର ମନ୍‍ କି ବାତ୍‍ କାର୍ଯ୍ୟକ୍ରମ ୨୭ ତାରିଖରେରେ ଅନୁଷ୍ଠିତ ହେବ । ସବୁଥର ପରି, ମୁଁ ମଧ୍ୟ ଆପଣଙ୍କ ଠାରୁ ସମାନ ମତାମତ ପାଇବାକୁ ଆଗ୍ରହୀ ଅଟେ । MyGov, the NaMo App ରେ ଲେଖନ୍ତୁ କିମ୍ବା ୧୮୦୦–୧୧–୭୮୦୦ ନମ୍ବରକୁ ଫୋନ କରି ଆପଣଙ୍କର ବାର୍ତ୍ତା ରେକର୍ଡ କରନ୍ତୁ ।”
ଉତ୍ତରପ୍ରଦେଶ ସରକାରଙ୍କ ମନ୍ତ୍ରୀ ପରିଷଦ ସହିତ ଆଲୋଚନା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶ ସରକାରଙ୍କ ମନ୍ତ୍ରୀ ପରିଷଦ ସହିତ ଆଲୋଚନା କରିଛନ୍ତି । ସେମାନେ ଉତ୍ତମ ଶାସନ ଏବଂ ନାଗରିକମାନଙ୍କ ପାଇଁ "ସହଜ ଜୀବନ ଯାପନ” ସମ୍ବନ୍ଧୀୟ ବିଭିନ୍ନ ବିଷୟ ଉପରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଉତ୍ତରପ୍ରଦେଶ ସରକାରଙ୍କ ମନ୍ତ୍ରୀ ପରିଷଦ ସହିତ ଏକ ବ୍ୟାପକ ପାରସ୍ପରିକ ଆଲୋଚନା ହୋଇଥିଲା । ଆମେ ଉତ୍ତମ ଶାସନ ତଥା ନାଗରିକଙ୍କ ପାଇଁ ସହଜ ଜୀବନ ଯାପନ ସମ୍ବନ୍ଧୀୟ ବିଭିନ୍ନ ବିଷୟ ଉପରେ ଆଲୋଚନା କରିଥିଲୁ ।”
ଆମ ପୁରୁଷ ହକି ଟିମ ଟୋକିଓ ୨୦୨୦ରେ ସର୍ବଶ୍ରେଷ୍ଠ ପ୍ରଦର୍ଶନ କଲେ ଓ ତାହା ହିଁ ଗୁରୁତ୍ୱପୂର୍ଣ୍ଣ: ପ୍ରଧାନମନ୍ତ୍ରୀ

ଆମ ପୁରୁଷ ହକି ଟିମ ଟୋକିଓ ୨୦୨୦ରେ ସର୍ବଶ୍ରେଷ୍ଠ ପ୍ରଦର୍ଶନ କଲେ ଓ ତାହା ହିଁ ଗୁରୁତ୍ୱପୂର୍ଣ୍ଣ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଆଗାମୀ ମ୍ୟାଚ ଓ ଭବିଷ୍ୟତର ପ୍ରୟାସ ପାଇଁ ସେ ଟିମକୁ ଶୁଭେଚ୍ଛା ମଧ୍ୟ ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜିତିବା ଓ ହାରିବା ଜୀବନର ଅଂଶ । ଆମ ପୁରୁଷ ହକି ଟିମ #ଟୋକିଓ ୨୦୨୦ରେ ସର୍ବଶ୍ରେଷ୍ଠ ପ୍ରଦର୍ଶନ କଲେ ଓ ତାହା ହିଁ ଗୁରୁତ୍ୱପୂର୍ଣ୍ଣ । ଆଗାମୀ ମ୍ୟାଚ ଓ ସେମାନଙ୍କ ଭବିଷ୍ୟତ ପ୍ରୟାସ ପାଇଁ ଟିମକୁ ଶୁଭେଚ୍ଛା ଜଣାଉଛି । ଆମ ଖେଳାଳିମାନଙ୍କ ପାଇଁ ଭାରତ ଗର୍ବିତ ।”